**ΟΜΗΡΟΥ ΟΔΥΣΣΕΙΑ**

***Περίληψη ραψωδίας κ***

***Στο νησί του Αιόλου, στους Λαιστρυγόνες και στην Κίρκη***

Μετά τους Κύκλωπες ο Οδυσσέας και οι σύντροφοί του έφτασαν στην Αιολία, το νησί του Αιόλου, του θεού των ανέμων, που τους φιλοξένησε έναν μήνα και, όταν έφευγαν, τους δώρισε έναν ασκό, όπου είχε κλείσει όλους τους ενάντιους ανέμους. Ενώ όμως φαινόταν ήδη η Ιθάκη και καθώς τον Οδυσσέα τον είχε πάρει ο ύπνος, οι σύντροφοι, νομίζοντας ότι το ασκί έκρυβε κάποιο θησαυρό, το άνοιξαν και οι άνεμοι που ξεχύθηκαν τους γύρισαν πίσω στον Αίολο, που τους έδιωξε οργισμένος. Στη συνέχεια, έφτασαν στη χώρα των Λαιστρυγόνων, ανθρωποφάγων γιγάντων, που πετροβολώντας, βύθισαν τα 11 από τα 12 καράβια του Οδυσσέα και έφαγαν τους ναυαγούς. Σώθηκε μόνο το καράβι του Οδυσσέα, με το οποίο έφτασαν στην Αία, το νησί της μάγισσας Κίρκης. Η μάγισσα μεταμόρφωσε τους συντρόφους που στάλθηκαν για εξερεύνηση σε χοίρους με το μαγικό ραβδί της, ο Οδυσσέας όμως, εφοδιασμένος με μαγικό αντιβότανο από τον Ερμή, απέφυγε τη μεταμόρφωση και ανάγκασε την Κίρκη να ξαναδώσει στους συντρόφους την ανθρώπινη μορφή τους. Στο νησί της Κίρκης φιλοξενήθηκαν έναν χρόνο και φεύγοντας, η μάγισσα τους έδωσε πληροφορίες και οδηγίες για το ταξίδι.

***Περίληψη ραψωδίας λ***

***Η περιπέτεια στον Άδη***

Φτάνοντας στον Αχέροντα, τον ποταμό του Άδη, ο Οδυσσέας και οι σύντροφοί του μπήκαν στον Κάτω Κόσμο, όπου πρόσφεραν θυσίες και χοές στους νεκρούς. Ο νεκρός μάντης Τειρεσίας προφήτεψε στον Οδυσσέα τα όσα θα συνέβαιναν στο νησί του Ήλιου και στην Ιθάκη και του έδωσε συμβουλές. Στον Άδη ο Οδυσσέας συνάντησε και τη μητέρα του Αντίκλεια, που είχε πεθάνει κατά την απουσία του, και συγκινήθηκε πολύ. Συνάντησε επίσης και διάφορους νεκρούς συμπολεμιστές του από την Τροία, όπως τον Αγαμέμνονα και τον Αχιλλέα, αλλά και τον Ηρακλή, και συζήτησε μαζί τους, πριν αναχωρήσουν πάλι για τον Επάνω Κόσμο.

***Περίληψη ραψωδίας μ***

***Οι περιπέτειες στις Σειρήνες, στη Σκύλλα, στη Χάρυβδη και στο νησί του Ήλιου***

Φτάνοντας στο νησί των Σειρήνων-αφού είχαν επιστρέψει στο νησί της Κίρκης για να θάψουν τον νεκρό σύντροφο Ελπήνορα-ο Οδυσσέας, ακολουθώντας τη συμβουλή της Κίρκης, πέρασε με επιτυχία και αυτόν τον κίνδυνο, βουλώνοντας με κερί τα αυτιά των συντρόφων, ενώ ο ίδιος άκουσε το μαγευτικό τραγούδι τους δεμένος σφιχτά, για να μην αντιδράσει, στο κατάρτι. Ακολούθησε η περιπέτεια στο βράχο της Σκύλλας, του φοβερού τέρατος, που έφαγε 6 συντρόφους. Στη συνέχεια έφτασαν στο νησί του Ήλιου, όπου ο Οδυσσέας όρκισε τους συντρόφους να μην αγγίξουν τα ιερά βόδια του θεού, οι ανόητοι σύντροφοι όμως, παρακινημένοι από πείνα, δεν τον άκουσαν και έσφαξαν τα καλύτερα βόδια, ενώ ο Οδυσσέας κοιμόταν. Τιμωρώντας τους ο Δίας κεραυνοβόλησε το καράβι τους και οι σύντροφοι καταποντίστηκαν όλοι, στερούμενοι τον νόστο. Σώθηκε μόνο ο Οδυσσέας, που τα κύματα τον γύρισαν στη Χάρυβδη, το τέρας που ρουφούσε και μετά ξερνούσε τη θάλασσα. Ο Οδυσσέας σώθηκε κρεμασμένος από μια αγριοσυκιά και περιμένοντας να ξεράσει το τέρας την καρίνα του πλοίου του, με την οποία έφτασε στο νησί της Καλυψώς.

***Περίληψη*** ***ραψωδίας ν***

***Η αναχώρηση του Οδυσσέα από τους Φαίακες και η άφιξη στην Ιθάκη***

Οι Φαίακες τίμησαν με δώρα τον Οδυσσέα και τον ξεπροβόδισαν για την πατρίδα του με γερό καράβι. Την αυγή έφτασαν στην Ιθάκη και οι Φαίακες απέθεσαν τον κοιμισμένο Οδυσσέα στην ακτή. Ο Ποσειδώνας, για να τους τιμωρήσει, πέτρωσε το καράβι τους ενώ αυτό πλησίαζε στη Σχερία. Στο μεταξύ ο Οδυσσέας ξύπνησε και ενημερώθηκε για το πού βρισκόταν από την Αθηνά, η οποία τον μεταμόρφωσε σε ζητιάνο και τον έστειλε στο καλύβι του χοιροβοσκού Εύμαιου.

***Περίληψη ραψωδίας ξ***

***Η φιλοξενία του Οδυσσέα από τον Εύμαιο***

Ο Εύμαιος καλοδέχτηκε και φιλοξένησε με ιδιαίτερη φροντίδα στο καλύβι του τον Οδυσσέα-«ζητιάνο». Ο Οδυσσέας διαπίστωσε την πίστη του υπηρέτη του, αλλά δεν του φανερώθηκε, διηγούμενος για την ταυτότητά του μια πλαστή ιστορία.

***Περίληψη ραψωδίας ο***

***Άφιξη του Τηλέμαχου στο καλύβι του Εύμαιου***

Η Αθηνά παρακίνησε τον Τηλέμαχο, που βρισκόταν στη Σπάρτη, να επιστρέψει στην Ιθάκη, αφού τον ενημέρωσε για τη φονική ενέδρα των μνηστήρων, την οποία τον βοήθησε να αποφύγει. Στο μεταξύ στο καλύβι του Εύμαιου ο Οδυσσέας ξενυχτά συζητώντας με τον χοιροβοσκό μέχρι το πρωί, οπότε ο Τηλέμαχος φτάνει στην Ιθάκη.

***Περίληψη ραψωδίας π***

***Αναγνώριση του Οδυσσέα από τον Τηλέμαχο***

Ο χοιροβοσκός Εύμαιος υποδέχεται θερμά τον Τηλέμαχο και κατόπιν φεύγει για το παλάτι, για να αναγγείλει στην Πηνελόπη την άφιξη του γιου της. Στη συνέχεια η Αθηνά δίνει στον Οδυσσέα την κανονική του μορφή, αυτός παρουσιάζεται στον γιο του συγκινημένος και, παρά την αρχική δυσπιστία του Τηλέμαχου, ο γιος αναγνωρίζει τον πατέρα και αγκαλιάζονται κλαίγοντας σπαρακτικά. Κατόπιν ο Τηλέμαχος απαριθμεί στον Οδυσσέα τους μνηστήρες και αυτός καταστρώνει αμέσως σχέδιο εξόντωσής τους. Εντωμεταξύ, στο παλάτι η Πηνελόπη χαίρεται με την επιστροφή του γιου της, οι μνηστήρες όμως θορυβούνται από την αποτυχία της ενέδρας τους και, παρά την πρόταση του Αντίνοου να δολοφονήσουν άμεσα το βασιλόπουλο, αποφασίζουν να διερευνήσουν τις βουλές των θεών πρώτα.

***Περίληψη ραψωδίας ρ***

***Η επιστροφή του Τηλέμαχου και του Οδυσσέα στο παλάτι της Ιθάκης***

Ο Τηλέμαχος επιστρέφει στο παλάτι της Ιθάκης, όπου ο μάντης Θεοκλύμενος, που τον συνοδεύει, βεβαιώνει την Πηνελόπη ότι ο άντρας της είναι ήδη στην Ιθάκη. Εντωμεταξύ, φτάνουν στο παλάτι και ο Εύμαιος με τον Οδυσσέα, που η Αθηνά έχει ξαναμεταμορφώσει σε ζητιάνο. Στο παλάτι πρώτο υποδέχεται τον Οδυσσέα το πιστό γέρικο πια σκυλί του, προκαλώντας τη συγκίνηση του ήρωα. Ο «ζητιάνος» ζητά ελεημοσύνη από τους μνηστήρες, ο Αντίνοος όμως τον προσβάλλει βάναυσα και πετάει πάνω του ένα σκαμνί. Η Πηνελόπη ζητά να δει τον «ζητιάνο», προκειμένου να αναζητήσει τυχόν πληροφορίες για τον άντρα της.

***Περίληψη ραψωδίας σ***

***Πυγμαχία Οδυσσέα-Ίρου***

Το βραδάκι έφτασε στο παλάτι ο γνωστός στην Ιθάκη ζητιάνος Ίρος, ο οποίος, ενοχλημένος από την παρουσία του άλλου «ζητιάνου», τον προκάλεσε σε πάλη μεταξύ τους, στην οποία ο Οδυσσέας νίκησε με το πρώτο χτύπημα. Στη συνέχεια, κατεβαίνει η Πηνελόπη πανέμορφη-είναι η πρώτη φορά που συναντιέται με τον Οδυσσέα μετά από 20 χρόνια-, η οποία επιπλήττει τους μνηστήρες για την αρπακτική συμπεριφορά τους. Οι μνηστήρες συνεχίζουν τις προσβολές προς τον ζητιάνο, με προεξάρχοντα αυτή τη φορά τον Ευρύμαχο.

***Περίληψη ραψωδίας τ***

***Συνομιλία Οδυσσέα-Πηνελόπης-Το ποδόλουτρο***

Το βράδυ ο Οδυσσέας με τον Τηλέμαχο μεταφέρουν τα όπλα από το μέγαρο σε άλλο δωμάτιο. Στη συνέχεια, κατεβαίνει η Πηνελόπη, η οποία πιάνει συζήτηση με τον «ξένο», που της διηγείται για τον εαυτό του μια πλαστή ιστορία. Η Πηνελόπη διατάζει τις δούλες να τον φροντίσουν και η γερόντισσα τροφός του, η Ευρύκλεια, τον αναγνωρίζει, ενώ του πλένει τα πόδια, από ένα παιδικό του σημάδι στο γόνατο από δόντι αγριόχοιρου. Ο Οδυσσέας όμως την εξορκίζει να μη μαρτυρήσει σε κανέναν την ταυτότητά του.

***Περίληψη ραψωδίας υ***

***Τα γεγονότα πριν τη μνηστηροφονία***

Ο Οδυσσέας προβληματίζεται πώς θα κατορθώσει να σκοτώσει τους μνηστήρες, η Αθηνά όμως του υπόσχεται συμπαράσταση. Η Πηνελόπη κλαίει στα δώματά της, καθώς προτιμάει να πεθάνει παρά να παντρευτεί έναν από τους μνηστήρες. Εντωμεταξύ, η Αθηνά εξωθεί τους μνηστήρες σε συνεχείς προσβολές κατά του Οδυσσέα, για να εξάπτεται ο θυμός του και να προετοιμάζεται για τη μνηστηροφονία.

***Περίληψη ραψωδίας φ***

***Προκήρυξη αγώνα τοξοβολίας***

Η Πηνελόπη παίρνει από την αίθουσα κειμηλίων το τόξο του Οδυσσέα και προκηρύσσει αγώνα τόξου μεταξύ των μνηστήρων με έπαθλο την ίδια, καθώς θα την παντρευτεί ο νικητής, δηλαδή όποιος καταφέρει να τεντώσει το τόξο και να περάσει το βέλος μέσα από 12 πελέκια. Οι μνηστήρες δοκίμασαν όλοι χωρίς επιτυχία και τελευταίος ο Ευρύμαχος. Η Ευρύκλεια και ο Φιλοίτιος κλείνουν τις πόρτες και ο Οδυσσέας, που παρά τους χλευασμούς των μνηστήρων ζητάει να λάβει κι αυτός μέρος στην τοξοβολία, τεντώνει εύκολα τη χορδή και περνάει το βέλος μέσα από τις τρύπες των 12 τσεκουριών.

***Περίληψη ραψωδίας χ***

***Η μνηστηροφονία***

Ο Οδυσσέας, μετά την επιτυχία του, πετάει τα κουρέλια και στρέφει το τόξο εναντίον των μνηστήρων, με πρώτο θύμα τον Αντίνοο. Ακολουθεί, παρά τις ικεσίες του, ο Ευρύμαχος και όλοι οι άλλοι μνηστήρες, αν και αντιστάθηκαν ∙ τον Οδυσσέα βοηθούσε ο Τηλέμαχος και αθέατη και η θεά Αθηνά. Ο Οδυσσέας σπλαχνίστηκε και χάρισε τη ζωή μόνο στον αοιδό Φήμιο και στον κήρυκα Μέδοντα. Στη συνέχεια, κάλεσε τις άπιστες δούλες να καθαρίσουν την αίθουσα και κατόπιν τις σκότωσε κι αυτές, ενώ οι πιστές δούλες καλωσόρισαν χαρούμενες τον αφέντη τους.

***Περίληψη ραψωδίας ψ***

***Η αναγνώριση του Οδυσσέα από την Πηνελόπη***

Μετά τη μνηστηροφονία, η Ευρύκλεια ανεβαίνει στην κάμαρα της Πηνελόπης, για να της πει ότι ο Οδυσσέας γύρισε και σκότωσε τους μνηστήρες, όμως η Πηνελόπη δεν την πίστεψε. Παρόλα αυτά κατέβηκε στο μέγαρο, όπου συνάντησε τον Οδυσσέα, ο οποίος είχε στο μεταξύ λουστεί και ομορφοντυθεί. Η Πηνελόπη δοκιμάζει τον «ξένο» ζητώντας του να μετακινήσει τη συζυγική κλίνη της, ο Οδυσσέας όμως οργίζεται και αποκαλύπτει το μυστικό του ριζωμένου στη γη κρεβατιού τους, το οποίο έφτιαξε ο ίδιος. Η Πηνελόπη έτσι σιγουρεύεται και οι δυο σύζυγοι αγκαλιάζονται ξεσπώντας σε θρήνο χαράς. Στη συνέχεια αποσύρονται στην κάμαρά τους, χαίρονται την αγάπη τους και διηγούνται τα βάσανά τους ο ένας στον άλλο μέχρι το πρωί.

***Περίληψη ραψωδίας ω***

***Η συνάντηση του Οδυσσέα με τον Λαέρτη και η συνθήκη ειρήνης***

Ενώ ο Ερμής οδηγεί τις ψυχές των μνηστήρων στον Άδη, ο Οδυσσέας με τον Τηλέμαχο πηγαίνουν στο αγρόκτημα όπου ζει ο πατέρας του, ο Λαέρτης, με όψη και αμφίεση δούλου. Πατέρας και γιος αναγνωρίζονται συγκινημένοι. Στο μεταξύ, οι συγγενείς των μνηστήρων τους θρήνησαν και τους κήδεψαν και στη συνέχεια συγκεντρώνονται στην αγορά, όπου κατηγορούν τον Οδυσσέα για την καταστροφή του στρατού και του στόλου και ζητούν εκδίκηση για τον θάνατο των δικών τους. Τη σύγκρουση που αρχίζει διακόπτει η θεά Αθηνά, η οποία υποχρεώνει τις αντίπαλες ομάδες να δώσουν όρκους φιλίας με τον Οδυσσέα για πάντα βασιλιά.